Broj: 711-I-14-P-388-18/21-10-17

Zagreb, 12. studenoga 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13, 57/15. i 98/19., u daljnjem tekstu: ZSSI), **u predmetu dužnosnika Martina Srše, zamjenika općinskog načelnika Općine Sveti Martin na Muri,** pokrenutom Odlukom Povjerenstva broj: 711-I-604-P-388-18/20-02-17 od 8. srpnja 2019. te odlukom Broj: 711-I-1477-P-388-18/20-08-17 od 29. svibnja 2020., na 104. sjednici, održanoj 12. studenoga 2020.g., donosi sljedeću:

**ODLUKU**

**I. Dužnosnik Martin Srša, obnašanjem dužnosti zamjenika općinskog načelnika Općine Sveti Martin na Muri u razdoblju od 29. svibnja 2017.g. do dana donošenja ove odluke i istodobnim obavljanjem funkcije direktora trgovačkog društva AgroMARTIN d.o.o., počinio je povredu članka 14. stavka 1. ZSSI-a, a propustom prijenosa upravljačkih prava na temelju udjela u vlasništvu navedenog trgovačkog društva na povjerenika u istom razdoblju, počinio je povredu članka 16. stavka 1. ZSSI-a.**

**II. Stupanje Općine Sveti Martin na Muri, u kojoj dužnosnik Martin Srša obnaša dužnost zamjenika općinskog načelnika, u poslovne odnose s trgovačkim društvom AgroMARTIN d.o.o., u kojem dužnosnik ima više od 0,5% udjela u vlasništvu (temeljnom kapitalu), koji su nastali temeljem ispostavljenih faktura te su u 2017.g. ostvareni u iznosu od 5.318,75 kn, u 2018.g. u iznosu od 8.259,95 kn, u 2019.g. u iznosu od 6.084,00 kn te do 7. svibnja 2020.g. u iznosu od 4.279,11 kn, predstavlja povredu članka 17. stavka 1. ZSSI-a.**

**III. Za povrede iz točke I. ove izreke, dužnosniku se izriče sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 4.000,00 kn koja će trajati 8 mjeseci te će se izvršiti u 8 jednakih mjesečnih obroka, svaki u pojedinačnom iznosu od 500,00 kuna.**

**IV. Upućuje se dužnosnik da razriješi nastalu situaciju istodobnog obnašanja dužnosti zamjenika općinskog načelnika Općine Sveti Martin na Muri i obavljanja poslova upravljanja u trgovačkom društvu AgroMARTIN d.o.o., te da prenese upravljačka prava na temelju udjela u vlasništvu navedenog trgovačkog društva na povjerenika, jer će u suprotnom Povjerenstvo odlučivati o pokretanju novog postupka zbog moguće povrede članka 14. stavka 1. ZSSI-a odnosno zbog moguće povrede članka 16. stavka 1. ZSSI-a za razdoblje od dana donošenja ove odluke.**

**V. Na temelju članka 17. stavka 5. ZSSI-a predmet će se dostaviti nadležnom državnom odvjetništvu na daljnje postupanje radi pokretanja postupka utvrđenja ništetnosti pravnih akata iz točke II. izreke pred nadležnim sudom.**

Obrazloženje

Povjerenstvo je na 55. sjednici, održanoj 8. srpnja 2019., pokrenulo postupak za odlučivanje o sukobu interesa protiv dužnosnika Martina Srše, zamjenika općinskog načelnika Općine Sveti Martin na Muri, zbog moguće povrede članka 14. stavka 1. ZSSI-a, koja proizlazi iz obavljanja funkcije direktora trgovačkog društva AgroMARTIN d.o.o. za vrijeme obnašanja navedene dužnosti od 29. svibnja 2017.g. do danas te zbog moguće povrede članka 16. stavka 1. ZSSI-a, koja proizlazi iz propusta prijenosa upravljačkih prava na temelju udjela u vlasništvu navedenog trgovačkog društva na povjerenika.

Dužnosnik se na navedenu Odluku o pokretanju postupka očitovao u otvorenom roku dana 15. travnja 2020. pod brojem 711-U-1598-P-388-18/20-03-3.

Dužnosnik u očitovanju navodi da se kandidirao na dužnost zamjenika općinskog načelnika Općine Sv. Martin na Muri 2017. kako bi svojim znanjem i angažmanom doprinosio razvoju Općine te da nije imao namjeru ostvarivanja materijalne koristi koju bi eventualna mogla proisteći iz obnašanja navedene dužnosti. Navodi da je podnio izvješće o imovinskom stanju u kojoj je naveo da je vlasnik poslovnih udjela u trgovačkom društvu AgroMartin d.o.o., u kojem ujedno obavlja funkciju direktora, te da nije prenio upravljačka prava jer nema drugih osoba koje bi imale poslovne udjele u istom trgovačkom društvu.

Nadalje navodi da nije bio upoznat s tom obvezom, niti je na istu bio upozoren, te da nije smatrao potrebnim upravljačka prava prenositi na drugu osobu, obzirom da je jedini imatelj udjela, odgovorna osoba za zastupanje i kao zaposlenik jedini ovlašteni rukovati i izdavati sredstva za zaštitu bilja.

Ističe da navedenu dužnost obavlja volonterski, za što prima i mjesečnu naknadu u iznosu od 1.300,00 kn neto i napominje da je otac dviju kćeri, studentica, čije školovanje ne bi mogao financirati od navedene volonterske naknade i tvrdi da se ne bi kandidirao na dužnost zamjenika općinskog načelnika Općine Sv. Martin na Muri da je bio upoznat s obvezom prijenosa upravljačkih prava.

Također navodi da se iznos prihoda koje ostvaruje u trgovačkom društvu AgroMartin d.o.o. nije promijenilo za vrijeme obnašanja dužnosti i na mjesečnoj razini iznose 6.300,00 kn, dok njegova supruga ostvaruje primanja u mjesečnom iznosu od 4.700,00 kn. Iznosi da će podnijeti ostavku na dužnost ako se utvrdi da je povrijedio odredbe ZSSI-a, jer financijski nije isplativo prenositi upravljačka prava na drugu osobu koja ne bi ista izvršavala bez naknade niti za iznos od 1.300,00 kn.

Navodi da je isto trgovačko društvo stupalo u poslovni odnos s Općinom Sv. Martin na Muri od dana osnivanja istog društva koje jedino na području Općine ima poljoprivredni repromaterijal te alate za održavanje okoliša, slijedom čega je logično da je Općina upravo od navedenog trgovačkog društva nabavljala potrebnu robu. Dužnosnik iznosi da je u razdoblju u kojem obnaša predmetnu dužnost zamjenika općinskog načelnika trgovačko društvo AgroMartin d.o.o. stupalo u poslovni odnos s Općinom na temelju ispostavljenih faktura, i to 2017.g. u iznosu od 5.318,75 kn, 2018.g. u iznosu od 8.259,95 kn te u 2019.g. u iznosu od 6.084,00 kn, što se može utvrditi uvidom u poslovne knjige Općine.

Dužnosnik predlaže Povjerenstvu da razmotri navedene činjenice te da obustavi postupak protiv njega.

Povjerenstvo je na 87. sjednici, održanoj 29. svibnja 2020.g. pokrenulo postupak za odlučivanje o sukobu interesa protiv dužnosnika Martina Srše, zamjenika općinskog načelnika Općine Sveti Martin na Muri, zbog moguće povrede članka 17. stavka 1. ZSSI-a, koja proizlazi iz stupanja u poslovne odnose Općine Sveti Martin na Muri s trgovačkim društvom AgroMARTIN d.o.o., u kojem dužnosnik ima više od 0,5% udjela u vlasništvu (temeljnom kapitalu), na temelju ispostavljenih faktura, i to u 2017.g. u iznosu od 5.318,75 kn, u 2018.g. u iznosu od 8.259,95 kn, u 2019.g. u iznosu od 6.084,00 kn te do 7. svibnja 2020.g. u iznosu od 4.279,11 kn.

Dužnosnik je zaprimio navedenu odluku te se očitovao dana 19. listopada 2020.g. pod brojem 711-U-3741-P-388-18/20-09-3. Navedeno očitovanje istovjetne je očitovanju od 15. travnja 2020.g.

Uvidom u Registar dužnosnika koji ustrojava i vodi Povjerenstvo, utvrđeno je da je dužnosnik Martin Srša izabran za zamjenika općinskog načelnika Općine Sveti Martin na Muriu mandatu 2017.-2021.g.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu istog Zakona, stoga je i dužnosnik Martin Srša povodom obnašanja dužnosti zamjenika općinskog načelnika Općine Sveti Martin na Muriobvezan postupati sukladno odredbama ZSSI-a.

Dužnosnik je Povjerenstvu podnio izvješće o imovinskom stanju povodom stupanja na dužnost zamjenika općinskog načelnika Općine Sveti Martin na Muri dana 28. lipnja 2017.g. u kojem je naveo da obavlja funkciju direktora trgovačkog društva Agromartin d.o.o. te da je jedini imatelj udjela u istom trgovačkom društvu. Dužnosnik je u tom izvješću naveo da nije izvršen prijenos upravljačkih prava koja proizlaze iz vlasništva nad udjelom na povjerenika te da dužnost zamjenika općinskog načelnika obnaša volonterski od 29. svibnja 2017.g. uz primanje volonterske naknade od 1.300,00 kn.

Uvidom u podatke sudskog registra Trgovačkog suda u Varaždinu, utvrđeno je da je pod matičnim brojem subjekta: 070030582 upisano trgovačko društvo AgroMARTIN d.o.o. u kojem funkciju direktora obavlja dužnosnik Martin Srša, koji je ujedno jedini imatelj udjela. Iz podataka povijesnog izvatka za navedeno trgovačko društvo proizlazi da je dužnosnik upisan kao direktor istog trgovačkog društva u kontinuitetu od njegova osnivanja 1997.g. do danas te da je također upisan kao jedini imatelj udjela od osnivanja do danas.

Na zahtjev Povjerenstva, Općina Sveti Martin na Muri očitovala se dopisom, KLASA: 023-01/20-01/04, URBROJ: 2109-17/20-01/02 od 7. svibnja 2020.g. u kojem se navodi da Općina ima dugogodišnji poslovni odnos s trgovačkim društvom AgroMARTIN d.o.o. od koje nabavlja materijal i sredstva za održavanje zelenih površina i da iznosi isplaćeni u tu svrhu nikada na godišnjoj razini nisu bili veći od 10.000,00 kn s PDV-om. Nadalje se navodi da je Općina od 29. svibnja 2017.g. do danas nabavljala materijal i sredstva za održavanje zelenih i javnih površina od navedenog trgovačkog društva koje ima jedinu poljoapoteku takve vrste na području Općine te da je zbog hitnih i nepredviđenih situacija prilikom održavanja zelenih i javnih površina općinski načelnik Općine Sveti Martin na Muri odobravao navedenu robu male novčane vrijednosti.

Iznosi se da je Općina Sveti Martin na Muri jedinica lokalne samouprave koja ima samo jednog zaposlenog komunalnog radnika, što zahtijeva puno održavanja te da ponekad okolnosti zahtijevaju nužnu i hitnu nabavu roba i sredstava, pogotovo u izvanrednim situacijama. Naglašava se da Općina nije stupala u poslovni odnos s trgovačkim društvom AgroMARTIN d.o.o. u namjeri da krši tržišno natjecanje, već zbog pristupačnosti i rješavanje hitnih situacija.

Očitovanju prileže Kartice Općine Sveti Martin na Muri, kao naručitelja, za AgroMARTIN d.o.o., kao dobavljača, iz kojih proizlazi da je tom poslovnom subjektu za razdoblje od 29. svibnja 2017.g. do 31. prosinca 2017.g. isplaćen ukupan iznos od 5.318,75 kn s PDV-om, za razdoblje od 1. siječnja 2018.g. do 31. prosinca 2018.g. isplaćen ukupan iznos od 8.259,95 kn s PDV-om, za razdoblje od 1. siječnja 2019.g. do 31. prosinca 2019.g. isplaćen ukupan iznos od 6.084,00 kn s PDV-om te za razdoblje od 1. siječnja 2020.g. do 7. svibnja 2020.g. isplaćen ukupan iznos od 4.279,11 kn s PDV-om.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava.

Člankom 16. stavkom 1. ZSSI-a propisano je da će dužnosnik koji ima 0,5% i više dionica, odnosno udjela u vlasništvu (kapitalu trgovačkog društva) za vrijeme obnašanja javne dužnosti prenijeti svoja upravljačka prava na temelju udjela u kapitalu društva na drugu osobu, osim na osobe iz članka 4. stavka 5. ovog Zakona, ili posebno tijelo. Ta osoba, odnosno posebno tijelo (povjerenik) djelovat će glede ostvarivanja članskih prava i udjela u društvu u svoje ime, a za račun dužnosnika.

Člankom 17. stavkom 1. ZSSI-a propisano je da poslovni subjekt u kojem dužnosnik ima 0,5% ili više udjela u vlasništvu (kapitalu trgovačkog društva) ne može stupiti u poslovni odnos s tijelom javne vlasti u kojem dužnosnik obnaša dužnost niti smije biti član zajednice ponuditelja ili podisporučitelj u tom poslovnom odnosu.

Člankom 17. stavkom 5. ZSSI-a propisano je da su pravni poslovi sklopljeni protivno odredbama stavka 1. i stavka 2. toga članka ništetni te da će Povjerenstvo bez odgađanja dostaviti predmet nadležnom državnom odvjetništvu na daljnje postupanje radi utvrđenja ništetnosti pravnog posla.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 17. ZSSI-a počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 4. stavkom 4. ZSSI-a propisano je da su poslovni subjekti u smislu tog Zakona trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti i članovi drugih poslovnih subjekta osnovanih na temelju zakona.

Uvidom u podatke nadležnog sudskog registra, proizlazi da dužnosnik istodobno za vrijeme obnašanja dužnosti zamjenika općinskog načelnika Općine Sveti Martin na Muri od 29. svibnja 2017.g. do donošenja ove odluke, obavlja i funkciju direktora trgovačkog društva AgroMARTIN d.o.o. te da je jedini imatelj udjela u tom trgovačkom društvu. Dužnosnik nije Povjerenstvu dostavio dokument iz kojeg bi proizlazilo da je prenio upravljačka prava koja proizlaze iz vlasništva nad poslovnim udjelom na povjerenika te je u svojem očitovanju potvrdio navedene okolnosti.

Dužnosnik se ne može pozivati na okolnost da mu neka obveza propisana ZSSI-om nije bila poznata, već je bio dužan upoznati se sa odredbama ZSSI-a koja propisuju zabrane, ograničenja i obveze u obnašanju javne dužnosti koje se na njega primjenjuju od stupanja na dužnost, a prihvaćanjem dužnosti na koju je izabran dužnosnik ujedno prihvaća i obveze propisane ZSSI-om. Ukoliko je dužnosnik u dvojbi vezano za primjenu neke odredbe ZSSI-a, dužan je obratiti se Povjerenstvu sa zahtjevom za mišljenjem.

Dužnosnik za vrijeme obnašanja dužnosti, a na temelju članka 20. stavka 3. ZSSI-a i u razdoblju od 12 mjeseci od prestanka njezina obnašanja, beziznimno ne smije obavljati funkciju direktora trgovačkog društva te poslove upravljanja mora prenijeti na povjerenika, neovisno o tome obnaša li dužnost volonterski ili profesionalno, kao i prima li volontersku naknadu. Stupanjem na dužnost dužnosnik je trebao razriješiti nastalu situaciju te prestati obavljati poslove direktora, te na treću osobu prenijeti pravo upravljanja koje proizlazi iz vlasništva nad poslovnim udjelom.

Stoga je dužnosnik Martin Srša, obnašanjem dužnosti zamjenika općinskog načelnika Općine Sali u razdoblju od 29. svibnja 2017.g. do dana donošenja ove odluke i istodobnim obavljanjem funkcije direktora trgovačkog društva AgroMARTIN d.o.o., počinio povredu članka 14. stavka 1. ZSSI-a, a propustom prijenosa upravljačkih prava na temelju udjela u vlasništvu navedenog trgovačkog društva na povjerenika u navedenom razdoblju, počinio je povredu članka 16. stavka 1. ZSSI-a.

Iz prikupljenog očitovanja i dokumentacije Općine Sveti Martin na Muri, utvrđeno je da je u razdoblju od 29. svibnja 2017.g., od kada dužnosnik Martin Srša obnaša dužnost zamjenika općinskog načelnika, na temelju izdanih faktura i isporučene robe nastao poslovni odnos između Općine Sveti Martin na Muri i trgovačkog društva AgroMartin d.o.o., koji je u 2017.g. iznosio 5.318,75 kn s PDV-om, u 2018.g. iznosio je 8.259,95 kn s PDV-om, u 2019.g. iznosio je 6.084,00 kn s PDV-om te je u 2020.g. iznosio 4.279,11 kn s PDV-om, dakle, ukupno 23.941,81 kn s PDV-om u navedenom razdoblju, pri čemu se u očitovanju Općine Sveti Martin na Muri navodi da je općinski načelnik donosio odluke o nabavi robe te da trgovačko društvo AgroMartin d.o.o. jedino na području Općine ima poljoapoteku od koje je Općina istu nabavljala za svoje potrebe.

Obzirom da je člankom 17. stavkom 1. ZSSI-a beziznimno zabranjeno stupanje u poslovni odnos poslovnog subjekta u kojem dužnosnik ima 0,5% ili više udjela u vlasništvu s tijelom javne vlasti u kojem dužnosnik obnaša dužnost, neovisno o tome tko odlučuje o nastanku poslovnog odnosa, kolika je vrijednost poslovnog odnosa te postoji li na području tijela javne vlasti neki drugi poslovni subjekt koji raspolaže robom koja je predmet nabave, stupanjem u navedene poslovne odnose između Općine Sveti Martin na Muri i trgovačkog društva AgroMartin d.o.o., došlo je do povrede članka 17. stavka 1. ZSSI-a.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Za povredu odredbi članka 14. ZSSI-a te članka 16. stavka 1. ZSSI-a Povjerenstvo može izreći sankcije koje su propisane stavkom 1. članka 42. navedenog Zakona, dok za povredu članka 17. stavka 1. ZSSI-a tim Zakonom nije propisana mogućnost izricanja sankcije.

Stoga je Povjerenstvo u ovome predmetu prilikom odmjeravanja vrste i visine sankcije cijenilo sve okolnosti konkretnog slučaja iz kojih proizlazi težina povrede i odgovornost dužnosnika, ali samo za utvrđenu povredu odredbi članka 14. stavka 1. i članka 16. stavka 1. ZSSI-a.

Prilikom odmjeravanja vrste i visine sankcije Povjerenstvo je ocijenilo sve okolnosti o kojima ovisi odgovornost dužnosnika za počinjenu povredu ZSSI-a, kao i težinu nastalih posljedica povrede. Kao okolnost koja je utjecala na nužnost izricanja sankcije obustave isplate dijela neto mjesečne plaće kao teže vrste sankcije, Povjerenstvo je cijenilo činjenicu da protupravno stanje traje od početka mandata, kontinuirano u razdoblju od tri godine te da je bilo poslovnih odnosa s Općinom u kojoj obnaša dužnost odnosno da niti nakon pokretanja postupka nije razriješio povredu odredbi ZSSI-a zbog kojih je postupak pokrenut.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kuna, vodeći računa o težini i posljedicama povrede Zakona.

Povjerenstvo smatra da je za utvrđenu povredu ZSSI-a primjerena sankcija obustava isplate dijela neto plaće u iznosu od 4.000,00 kn, koja će trajati 8 mjeseci te će se izvršiti u 8 jednakih uzastopnih mjesečnih obroka, svaki u pojedinačnom mjesečnom iznosu od 500,00 kn.

Povjerenstvo upućuje dužnosnika Martina Sršu da razriješi nastalu situaciju istodobnog obnašanja dužnosti zamjenika općinskog načelnika Općine Sveti Martin na Muri i obavljanja poslova upravljanja u trgovačkom društvu AgroMARTIN d.o.o., te da prenese upravljačka prava na temelju udjela u vlasništvu navedenog trgovačkog društva na povjerenika, jer će u suprotnom Povjerenstvo odlučivati o pokretanju novog postupka zbog moguće povrede članka 14. stavka 1. ZSSI-a odnosno zbog moguće povrede članka 16. stavka 1. ZSSI-a za razdoblje od dana donošenja ove odluke.

Na temelju članka 17. stavka 5. ZSSI-a predmet će se dostaviti nadležnom državnom odvjetništvu na daljnje postupanje radi pokretanja postupka utvrđenja ništetnosti pravnih akata iz točke II. izreke pred nadležnim sudom.

Slijedom svega gore navedenog, Povjerenstvo je donijelo odluku kao u izreci ovog akta.

PREDSJEDNICA POVJERENSTVA

Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Martin Srša, elektronička dostava
2. Objava na internetskoj stranici Povjerenstva
3. Pismohrana